Bør Børson Jr. (musikal)

For alternativer for Bør Børson, se Bør Børson (alternativer)
Bør Børson Jr. er en teatermusikal basert på romanen Bør Børson Jr. skrevet av Johan Falkberget i 1920. Musikalen ble skrevet av Egil Monn-Iversen (musikk) og Harald Tusberg (manus). Forestillingen blir regnet som den første norske musikalen, og har siden sin urpremiere i 1972 oppnådd svært stor popularitet. Den settes fremdeles opp ved norske teatre.

Handlingen følger Bør, en ung forretningsmann fra bygda, med store ambisjoner og stor naivitet. Han driver bygdas landhandleri og reiser titt og ofte på handelsturer til «Trondhjæm». Før han når sin berømmelse og rikdom må han kjempe mot forføreriske jomfruer, «bygdedyr» og aksjespekulanter. Handlingen er lagt til den oppdiktede bygda Olderdalen i Sør-Trøndelag. 

Bør Børson Jr. stadfestet at det ikke bare var Broadway og West End som kunne være premissleverandører for musikal, men at også historier fra Norge egnet seg for musikkteater. Forestillingen var også en stund oppe for vurdering for å bli satt opp på Broadway.

Musikken skulle speile norsk folketradisjon, og Monn-Iversen brukte gammeldans som en gjennomgående musikalsk innfallsvinkel.   Musikalen og Egil Monn-Iversen ble tildelt juryens hederspris under Spellemannprisen samme år som forestillingens urpremiere. 

Sanger fra musikalen, som «Wienerbrød-tango», «Æ kjinne ein kar», «Omforlatels O. C. Bentzen» og «Børs song», er blitt klassikere i norsk populærmusikk.

Urpremiere 
Urpremieren fant sted på Det Norske Teatret i Oslo den 14. januar 1972 med Rolv Wesenlund i hovedrollen som Bør, Britt Langlie som Josefine og Sølvi Wang som Laura Isaksen. Regien var ved Sverre Udnæs, og koreografien ved Henny Mürer. Oppsetningen ble en stor suksess, og ble fremført 242 ganger.  

Skuespillere  ved originaloppsetningen: 

Musikalen ble tatt med på turné av Riksteatret som hadde 50 forestillinger med forestillingen. Musikken fra forestillingen ble utgitt på plate under samme tittel, Bør Børson jr.

Forestillingen ble utgitt i bokform av Aschehoug i 1972. Utgivelsen inneholder både Tusbergs manus og Monn-Iversens melodier.  Originalboken til Falkbergen ble også publisert på nytt, med bilde av rolv Wesenlund på coveret, i etterkant av musikalen.

Suksessen førte til at det ble lagd filmversjon i 1974, med mange av de samme skuespillerne som fremførte stykket på Det norske teater. Filmen ble produsert av Egil Monn-Iversens egne filmselskap EMI Produksjon AS. Filmen er en av de største norske filmsuksesser noensinne, og ble sett av 1 116 049.

Oppsetninger 
Allerede året etter urpremieren, i 1973, ble forestilingen satt opp på Trøndelag Teater i regi av Henny Mürer, med Rolv Wesenlund som gjest i hovedrollen. 

I senere tid har musikalen blitt satt opp på på Trøndelag Teater (1998) og Det norske Teatret (2001), begge ganger med Paul Ottar Haga i hovedrollen. 

Musikalen ble satt opp på Hålogaland teater i 2009 med Kristian Fr. Figenschow jr. i hovedrollen som Bør. 

Trøndelag Teater satt musikalen opp på nytt i 2013, da med Mads Bones i hovedrollen som Bør. Espen Klouman Høiner spilte Ivar Zolen og Lensmann Hansen. Klouman Høiner vant Heddaprisen 2013 i kategorien for beste mannlige birolle/medspiller blant annet for sin innsats i forestillingen. 

I 2018 ble musikalen satt opp på hedmarksdialekt av Teater Innlandet, da på turné i Hedmark og Oppland  med Tom Styve i tittelrollen.

I 2022 blir musikalen satt opp i Trøndelag på nytt i en produksjon av Turnéteatret i Trøndelag. Hovedrollen innehas av John Brungot. 

Forestillingen har blitt satt opp i flere andre land. For eksempel i Danmark i 1975 under tittelen «Børsbaronen», men også i Sverige og på Island.

Amatøroppsetninger 
Musikalen har også vært en populær oppsetning hos flere av landets amatørteaterlag. I 1995 ble stykket satt opp på Koppang Samfunnshus i Stor-Elvdal med sangere og skuespillere fra Mikaelskoret og orkestermusikk av Stor-Elvdal Musikklag. Stykket ble i 2008 satt opp av Ung i Valdres. Stykket er adaptert til Valdres, og ble spilt på valdresmål istedenfor trøndermål. Størens bageri ble da omskrevet til Eggums bakeri, og det ble også gjort flere andre omskrivinger. Den skal også settes opp på Totendialekt av Gjøvik Teater, og da blir Størens bageri til Kjelstad Bakeri.

Referanser 

Norske musikaler
Vinnere av Spellemannprisen